CELEX: 32021D1774
Language: hu
Date: 2021-10-05 00:00:00
Title: A Tanács (EU) 2021/1774 végrehajtási határozata (2021. október 5.) a Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2018/1493 végrehajtási határozat módosításáról

2021.10.11.   
               
               
                  HU
               
               
                  Az Európai Unió Hivatalos Lapja
               
               
                  L 360/108
               
            
         A TANÁCS (EU) 2021/1774 VÉGREHAJTÁSI HATÁROZATA
         (2021. október 5.)
         a Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról szóló (EU) 2018/1493 végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésének első albekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     Az (EU) 2018/1493 tanácsi végrehajtási határozat (2) felhatalmazta Magyarországot arra, hogy 2021. december 31-ig alkalmazzon egy különös intézkedést, amely egyrészről – a 2006/112/EK irányelv 168. és 168a. cikkétől eltérve – 50 %-ra korlátozza a hozzáadottérték-adó (héa) levonására való jogot a nem kizárólag üzleti célra használt személygépkocsikkal kapcsolatos kiadások esetében, másfelől – az említett irányelv 26. cikke (1) bekezdésének a) pontjától eltérve – nem ellenérték fejében nyújtott szolgáltatásként kezeli az adóalany vállalkozásának vagyonát képező személygépkocsi nem üzleti célú használatát, amennyiben az említett gépkocsi az említett végrehajtási határozat 1. cikke alapján engedélyezett korlátozás hatálya alá tartozik (a továbbiakban: a különös intézkedés).
                  
               
                     (2)
                  
                  
                     A Bizottságnál 2021. február 25-én iktatott levelében Magyarország felhatalmazást kért a különös intézkedés alkalmazásának folytatására (a továbbiakban: a meghosszabbítás iránti kérelem).
                  
               
                     (3)
                  
                  
                     A 2006/112/EK irányelv 395. cikke (2) bekezdésének második albekezdése értelmében a Bizottság 2021. április 7-én kelt leveleiben továbbította a meghosszabbítás iránti kérelmet a többi tagállamnak. A Bizottság 2021. április 8-án kelt levelében értesítette Magyarországot arról, hogy rendelkezik a kérelem elbírálásához szükséges valamennyi információval.
                  
               
                     (4)
                  
                  
                     Az (EU) 2018/1493 végrehajtási határozat 5. cikke értelmében Magyarország a meghosszabbítás iránti kérelemmel együtt benyújtott egy jelentést, amely tartalmazza a héalevonásra vonatkozó százalékos érték felülvizsgálatát. A jelenleg rendelkezésre álló információk – nevezetesen a személygépkocsik magáncélú használatával kapcsolatos adóellenőrzési tapasztalatok és statisztikai adatok – alapján Magyarország a meghosszabbítás iránti kérelemben megerősíti, hogy az 50 %-os határérték továbbra is indokolt és megfelelő. Ezenkívül, a héabeszedés egyszerűsítése révén a különös intézkedés eredményesnek bizonyult a vállalkozásokra és az adóhatóságokra háruló adminisztratív terhek csökkentése terén. Ugyanakkor a különös intézkedés megelőzi a téves nyilvántartások révén történő adócsalást. Magyarországot ezért fel kell hatalmazni a különös intézkedés alkalmazásának folytatására.
                  
               
                     (5)
                  
                  
                     A különös intézkedés meghosszabbítását időben korlátozni kell eredményessége és a megfelelő százalékos érték értékelésének lehetővé tétele érdekében. Magyarországot ezért fel kell hatalmazni arra, hogy korlátozott ideig – 2024. december 31-ig – folytassa a különös intézkedés alkalmazását.
                  
               
                     (6)
                  
                  
                     Amennyiben Magyarország úgy véli, hogy szükséges a felhatalmazás 2024 utánra történő meghosszabbítása, legkésőbb 2024. március 31-ig be kell nyújtania a Bizottsághoz egy jelentést, amely tartalmazza az alkalmazott százalékos értékhatár felülvizsgálatát.
                  
               
                     (7)
                  
                  
                     A különös intézkedés a végső fogyasztói szinten beszedett adóbevétel teljes összegét csak elhanyagolható mértékben fogja befolyásolni, és nem lesz kedvezőtlen hatása az Unió héából származó saját forrásaira.
                  
               
                     (8)
                  
                  
                     Az (EU) 2018/1493 végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Az (EU) 2018/1493 végrehajtási határozat 5. cikkének helyébe a következő szöveg lép:
            
               
                  „5. cikk
                  Ezt a határozatot 2019. január 1-jétől 2024. december 31-ig kell alkalmazni.
                  Bármely, az e határozatban előírt felhatalmazás meghosszabbítása iránti kérelmet 2024. március 31-ig be kell nyújtani a Bizottsághoz, és ahhoz csatolni kell egy jelentést, amely tartalmazza az 1. cikkben meghatározott százalékos érték felülvizsgálatát.”
               
            
         
         
            2. cikk
            Ez a határozat a róla szóló értesítés napján lép hatályba.
         
         
            3. cikk
            Ennek a határozatnak Magyarország a címzettje.
         
         
            Kelt Luxembourgban, 2021. október 5-én.
            
               
                  a Tanács részéről
               
               
                  az elnök
               
               A. ŠIRCELJ
            
         
         
            (1)  HL L 347., 2006.12.11., 1. o.
         
         
            (2)  A Tanács (EU) 2018/1493 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. és 168a. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 44. o.).